《题载记》
宋代·李复

河鱼出龙门，云雷走平地。
飞腾不上天，临流夜生子。
生子子有神，怒风翻海水。
长爪探阳乌，中原苦腥气。
钳奴不耕作，扬鞭断其尾。
黄犊养成斑，奔登邺城址。
豹来抱虎儿，新棘多钩刺。
洛阳金凤凰，飞入漳河底。
东南寒日短，满地边尘起。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。